DEĊIŻJONI TAL-KUMMISSJONI
tat-18 ta’ Awwissu 2005
li temenda l-Anness II tad-Deċiżjoni tal-Kunsill 79/542/KEE fir-rigward ta' l-importazzjoni ta' laħam frisk mill-Arġentina u r-Russja
(notifikata taħt id-dokument numru C(2005) 3147)
(Test b'relevanza għaż-ŻEE)
(2005/620/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari l-Artikolu 8(1) u (4) tagħha,
Billi:
(1)
Parti 1 ta' l-Anness II għad-Deċiżjoni tal-Kunsill 79/542/KEE tal-21 ta' Diċembru 1979 li tistabbilixxi lista ta' pajjiżi terzi jew partijiet ta' pajjiżi terzi u li tistabbilixxi kundizzjonijiet ta' ċertifikazzjoni tas-saħħa pubblika u veterinarja għall-importazzjoni fil-Komunità ta' ċerti annimali ħajjin u l-laħam frisk tagħhom (2) tistabbilixxi lista ta' pajjiżi terzi u partijiet ta' pajjiżi terzi li minnhom l-Istati Membri huma awtorizzati li jimportaw ċerti annimali ħajjin u l-laħam frisk tagħhom.
(2)
It-territorju ta' AR-4 fl-Arġentina huwa ħieles mill-marda ta' l-ilsien u d-dwiefer mingħajr tilqim. Dan huwa rifless b'mod korrett taħt il-kundizzjonijiet speċifiċi elenkati f'Parti I ta' l-Anness II għad-Deċiżjoni 79/542/KEE li taħtha l-użu taċ-ċertifikati veterinarji huwa awtorizzat għal dak it-territorju. Madankollu, il-lista ta' pajjiżi terzi u partijiet tagħhom, f'Parti 1 ta' l-Anness II għal dik id-Deċiżjoni kif jidher fir-ringiela relevanti għat-territorju ta' AR-4 m'hijiex konsistenti ma’ dak. Għalhekk RUW u RUF għandhom jiddaħħlu f'dik ir-ringiela għaċ-ċarezza u l-konsistenza.
(3)
Id-data ta' l-applikazzjoni rilevanti għar-restrizzjonijiet ġeografiċi u ta' żmien fir-rigward tat-territorju ta' AR-8 ġiet iddikjarata ħażin u tista' twassal għall-konfużjoni. Għal finijiet ta' ċarezza, id-data ta' applikazzjoni fit-tabella ta' kundizzjonijiet speċifiċi għall-perjodu mhux awtorizzat għanda tiġi rranġata għas-17 ta' Marzu 2005.
(4)
Ir-reġjun ta' Murmansk fir-Russja huwa awtorizzat li jimporta fil-Komunità laħam ta' annimali mhux domestiċi u mrobbija għal għanijiet agrikoli minbarra s-suidae u s-solipedi. Ir-Russja talbet lill-Kummissjoni sabiex tinkludi ż-żona awtonoma Yamalo-Nenets fil-lista ta' pajjiżi terzi jew partijiet tagħhom li minnhom il-laħam frisk ta' renni mrobbija jista' jiġi impurtat lejn il-Komunità.
(5)
Wara dik it-talba, twettqet missjoni fiż-żona awtonoma Yamalo-Nenets mill-Uffiċċju għall-Ikel u l-Veterinarjat (FVO) mit-22 sas-26 ta' Novembru 2004. Il-konklużjoni ta' dik il-missjoni hija li s-sitwazzjoni tas-saħħa ta' l-annimali f'dik iż-żona hija sodisfaċenti u li l-awtorità veterinarja kompetenti tipprovdi garanziji xierqa fir-rigward ta' l-aderenza mal-leġiżlazzjoni Komunitarja, partikolarment il-kwistjonijiet imsemmija fl-Artikolu 8, paragrafu 1 tad-Direttiva 2002/99/KE. Minn barra dan, ir-Russja pprovdiet pjan ta' azzjoni li jindirizza r-rakkomandazzjonijiet kollha tar-rapport ta' missjoni b'mod sodisfaċenti.
(6)
Huwa għalhekk xieraq li ż-żona awtonoma Yamali-Nenets tiġi elenkata bħala awtorizzata li timporta fil-Komunità l-laħam frisk ta' annimali mrobbija mhux domestiċi minbarra s-suidae u s-solipedi.
(7)
Parti 1 ta' l-Anness II għad-Direttiva 79/542/KEE għandha tiġi emendata kif jixraq.
(8)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
Parti 1 ta' l-Anness II tad-Deċiżjoni 79/542/KEE tinbidel bit-test fl-Anness II ta' din id-Deċiżjoni.
Artikolu 2
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Għandha tapplika minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar it-18 ta’ Awwissu 2005.